Clyde Drexler

Keskkool

Clyde Drexler õppis 1978–1980 Ross Sterlingi keskkoolis. Viimasel aastal suutis ta kooli koondises blokeerida mängus keskmiselt 3 viset ja võtta vahelt 4 palli.

Ülikool

Clyde Drexler õppis 1980–1983 Houstoni Ülikoolis. Kahel viimasel aastal jõudis Houstoni Ülikool NCAA poolfinaali. 1983 valiti ta USA üliõpilaskorvpalli sümboolsesse esiviisikusse. Vaheltlõigetes tegi ta ülikooli rekordi. Ta oli ainuke mängija oma ülikoolis, kes viskas üle 1000 punkti, võttis maha üle 900 laua ja võttis vahelt üle 300 vaheltlõike.

NBA

Clyde Drexleri valis Portland Trail Blazers draftist 14. valikuna. Ta kuulus 1983–1995 Portlandi ja 1995–1998 Houston Rocketsisse, kus mängis Hakeem Olajuwoni kõrval. Ta suutis väga kõrgele hüpata ja ülikiiresti joosta, mis tegi temast liiga ühe parima tagamängija.
1995 tuli ta Houstoniga NBA meistriks, 1990 ja 1992 jäi teiseks. Barcelona olümpiamängudel tuli ta ka olümpiavõitjaks. NBA play-offides mängis ta 145 mängu.
Clyde Drexler viskas karjääri jooksul 22 195 punkti (keskmiselt 20,4 mängus), hankis 6677 lauapalli (keskmiselt 6,1) ja andis 6125 resultatiivset söötu (keskmiselt 5,6). Peale tema on veel ainult kaks mängijat suutnud visata 20,0 punkti, võtta 6,0 lauapalli ja anda 6,0 resultatiivset söötu. Portlandi kasuks viskas ta 18 040 punkti, võttis 5339 lauapalli ja tegi 1795 vaheltlõiget, mis on "Trail Blazersi" rekordid. Ta tegi NBA-s 24 kolmikduublit.
NBA tähtede mängus osales ta 10 korda: 1986, 1988–1994, 1996 ja 1997. 1992 valiti ta NBA sümboolsesse koondisse.
Clyde Drexleri isiklikud rekordid NBA-s on 50 punkti, 18 lauapalli, 16 tulemuslikku söötu, 10 vaheltlõiget (2 korda) ja 5 blokeeringut (2 korda).

Biograafia

Pärast seda, kui Drexler Portlandist lahkus, kanti tema nimi Portlandi rekorditeraamatusse paljudes kategooriates. 1992 kuulus Drexler Barcelona olümpial "Dream Teami". Ta juhtis kahel korral Portlandi NBA finaalidesse. 12. hooajal liitus ta Houston Rocketsiga, kus sai oma esimese meistritiitli.
Houstoniga saavutas Drexler tohutu edu juba 1980. aastatel, sest mängis Houstoni Ülikoolis korvpalli. Ülikoolis mängis koos ta NBA superstaari Hakeem Olajuwoniga. Nad juhtisid Houstoni NCAA Final Fouri. Drexler viskas keskmiselt 15,9 punkti, noppis 8,8 lauda ja andis 3,8 söötu.
Drexler valiti 1983. aasta draftist 14. valikuna. Vaadates nüüd tagasi draftile, on paljud kriitikud arvanud, et Drexler oleks pidanud tol aastal olema esikümnes või isegi esiviisikus, kuna paljud drafti valikud, kes on esikümne hulgast valitud, on lihtsalt haledalt läbi kukkunud.
Esimesel hooajal viskas Clyde Drexler keskmiselt 7,7 punkti 17 minutiga. Drexler arenes iga kuuga jõudsasti ja võis loota, et järgmisel hooajal saab ta põhikoosseisu. Draftist saadi endale Fat Lever.
Teisel hooajal viskas Drexler keskmiselt 17,2 punkti, võttis maha 6,0 lauda ja andis 5,5 söötu. 1985/86. hooajal valiti Drexler Tähtedemängu, kui ta viskas 18,5 punkti, võttis maha 5,6 lauda ja andis 8,0 söötu. Tol hooajal oli ta kolmandal kohal ka vaheltlõigetes (2,63).
1986/87 oli ta väga hea hooaeg, kuid kahjuks teda Tähtedemängu koosseisu ei valitud hoolimata sellest, et ta viskas 21,7 punkti, võttis maha 6,3 lauda, andis 6,9 söötu ja sai 2,49 vaheltlõiget. Ta oli Larry Birdi ja Magic Johnsoniga ainuke mees liigas, kes viskas tol hooajal keskmiselt üle 20 punkti, andis üle 6 söödu ja võttis maha üle 6 lauapalli.
Tema järgmine, 1987/88. hooaeg oli ta elu üks paremaid. Ta oli MVP valimistel viiendal kohal. Tol hooajal viskas ta 27,0 punkti, sai 6,6 lauda, andis 5,8 söötu ja tegi 2,51 vaheltlõiget. Ta valiti NBA teise meeskonda. Oma teises Tähtedemängus viskas ta 15 minuti jooksul 12 punkti ja noppis 5 lauda.
1988/89 viskas Drexler oma karjääri parimad 27,2 punkti mängust, noppis 7,9 lauda ja andis 5,8 söötu, kuid hoolimata sellest, et Drexler oli tavalisel hooajal hästi mänginud, sellest ei piisanud ja nad said pähe LA Lakersi käest play-offide esimeses ringis.
1989/90. hooajal viskas Drexler 23,3 punkti mängust, võttis maha 6,9 lauda ja andis 5,9 resultatiivset söötu. Hoolimata üpris heast hooajast valiti ta alles NBA kolmandasse meeskonda. Kuid sel hooajal viis Drexler Portlandi NBA finaalidesse, kus olid vastas Detroit Pistonsi mehed. 21 play-offi mängus viskas ta keskmiselt 21,4 punkti ja noppis 7,2 lauda. Hoolimata sellest, et Drexler viskas finaalides 26,4 punkti ja võttis maha 7,8 lauda, said nad "Pahade poiste" käest lüüa.
1990/91. hooajal valiti ta NBA teise meeskonda hoolimata sellest, et nad olid saanud suurepärase 63:19 hooaja. Oldi vihased, et showmees Magic Johnson loobus tippkorvpallist HI-viiruse pärast.
1991/92. hooajal viskas Drexler 25,0 punkti (4. liigas) ja lõpuks valiti ta NBA esimesse meeskonda. Peale selle sai ta mängus 6,6 lauapalli, andis 6,7 resultatiivset söötu ja blokeeris 0,92 viset.
1992/93. hooajal kukkus ta väga õnnetult ja pidi seetõttu jätma peaaegu pool hooaega vahele (33 mängu ta ei mänginud). Mängitud 49 mängus viskas ta keskmiselt 19,9 punkti, noppis 6,3 lauda ja andis 5,7 söötu.
1993/94 mängis ta 68 mängu, kus viskas keskmiselt 19,2 punkti, noppis 6,5 lauda ja andis 4,9 söötu.
1994/95. hooajal vahetati ta Houston Rocketsisse. Houstonis mängis Drexler 35 mängu, kus viskas 21,4 punkti ja võttis maha 7,0 lauda. Koos Hakeem Olajuwoniga saavutati nende kahe peale esimene ja viimane meistritiitel. Play-offis mängis Drexler 22 mängu.
1995/96. hooajal mängis ta vaid 52 mängu põlvevigastuste tõttu, mis sundisid teda platsilt eemal olema. Keskmiselt viskas ta sel hooajal 19,3 punkti. Ta valiti läbi aegade 50 parima korvpalluri sekka ja 24. novembril 1995 oli ta 24. mängija, kes oli visanud 20 000 punkti.
1996/97 viskas ta 18,0 punkti, noppis 6,0 lauda ja andis 5,7 söötu. Tol hooajal tegi ta ka veel 3 triple-double'it.
1997/98 otsustas ta, et see jääb ta viimaseks hooajaks. Siis viskas ta 18,4 punkti, hankis 4,9 lauda ja andis 5,5 söötu.
Tema koos Oscar Robertsoni ja John Havlicekiga on ainukesed mängijad, kes on karjääri jooksul visanud üle 20 000 punkti, noppinud üle 6000 lauapalli ja andnud üle 6000 resultatiivse söödu.